作者:蕭穎士
標題:重陽日陪元魯山德秀登北城，矚對新霽，因以贈別
內容:山縣繞古堞，悠悠快登望。雨餘秋天高，目盡無隱狀。綿連滍川回，杳渺鴉路深。彭澤興不淺，臨風動歸心。賴茲琴堂暇，傲睨傾菊酒。人和歲已登，從政複何有。遠山十裡碧，一道銜長雲。青霞半落日，混合疑晴曛。漸聞驚棲羽，坐歎清夜月。中歡愴有違，行子念明發。僅能泯寵辱，未免傷別離。江湖不可忘，風雨勞相思。明時當盛才，短伎安所設。何日謝百里，從君漢之澨。